CELEX: 32017D0722
Language: el
Date: 2017-04-20 00:00:00
Title: Εκτελεστική απόφαση (ΕΕ) 2017/722 της Επιτροπής, της 20ής Απριλίου 2017, για την παράταση των μέτρων που έλαβαν οι Κάτω Χώρες σχετικά με τη διάθεση στην αγορά και τη χρήση του βιοκτόνου VectoMaxFG σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2017) 2436]

22.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 106/14
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/722 ΤΗΣ ΕΠΙΤΡΟΠΉΣ
   της 20ής Απριλίου 2017
   για την παράταση των μέτρων που έλαβαν οι Κάτω Χώρες σχετικά με τη διάθεση στην αγορά και τη χρήση του βιοκτόνου VectoMaxFG σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2017) 2436]
      
   
   (Το κείμενο στην ολλανδική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο,
   Εκτιμώντας τα ακόλουθα:
   
               (1)
            
            
               Στις 13 Σεπτεμβρίου 2016 οι Κάτω Χώρες εξέδωσαν απόφαση σύμφωνα με το άρθρο 55 παράγραφος 1 πρώτο εδάφιο του κανονισμού (ΕΕ) αριθ. 528/2012 με την οποία επέτρεπαν, έως την 1η Νοεμβρίου 2016, τη διάθεση στην αγορά και τη χρήση του βιοκτόνου VectoMaxFG από πιστοποιημένους χρήστες για την καταπολέμηση των προνυμφών από χωροκατακτητικά εξωτικά κουνούπια Aedes albopictus και Aedes japonicus («τα μέτρα»).
            
         
               (2)
            
            
               Το VectoMaxFG περιέχει τον Bacillus thuringiensis subsp. israelensis ορότυπος H14, στέλεχος AM65-52 και τον Bacillus sphaericus subsp. 2362, στέλεχος ABTS-1743 ως δραστικές ουσίες για χρήση στον τύπο προϊόντος 18, όπως περιγράφεται στο παράρτημα V του κανονισμού (ΕΕ) αριθ. 528/2012.
            
         
               (3)
            
            
               Στις 5 Δεκεμβρίου 2016 η Επιτροπή έλαβε αιτιολογημένη αίτηση από τις Κάτω Χώρες, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012 για παράταση των μέτρων.
            
         
               (4)
            
            
               Η εκτελεστική απόφαση (ΕΕ) 2016/714 της Επιτροπής (2) προηγουμένως επέτρεψε στις Κάτω Χώρες να παρατείνουν το προσωρινό μέτρο σχετικά με τη διάθεση στην αγορά και τη χρήση δύο άλλων βιοκτόνων, του VectoBacWG και του Aqua-K-Othrine. Η εν λόγω απόφαση αναγνώρισε ότι δεν ήταν διαθέσιμα κατάλληλα εναλλακτικά προϊόντα για την καταπολέμηση των κουνουπιών-φορέων στις Κάτω Χώρες.
            
         
               (5)
            
            
               Σύμφωνα με τις πληροφορίες που διαβίβασαν οι Κάτω Χώρες, το μέτρο που καλύπτεται από την εκτελεστική απόφαση (ΕΕ) 2016/714 ήταν αναγκαίο για την προστασία της δημόσιας υγείας, καθώς τα κουνούπια αυτά, που εντοπίστηκαν στις Κάτω Χώρες σε εγκαταστάσεις επιχειρήσεων εμπορίου ελαστικών, σε νεκροταφεία και σε κήπους, ενδέχεται να είναι φορείς τροπικών ασθενειών, όπως ο δάγγειος πυρετός και o πυρετός Chikungunya (τσικουγκούνια). Στο πλαίσιο περαιτέρω παρακολούθησης το 2016 από τις Κάτω Χώρες διαπιστώθηκε η παρουσία κουνουπιών επίσης σε φορτηγό αυτοκίνητο εταιρείας ανακύκλωσης και σε οικιστική περιοχή.
            
         
               (6)
            
            
               Οι Κάτω Χώρες δήλωσαν ότι τα προϊόντα που καλύπτονται από την εκτελεστική απόφαση (ΕΕ) 2016/714 δεν είναι επαρκή για την καταπολέμηση των προνυμφών κουνουπιών σε περιοχές όπου μπορούν να αναπτυχθούν πληθυσμοί κουνουπιών και όταν χρειάζεται μεγαλύτερης διάρκειας εναπομένουσα αποτελεσματικότητα. Η κατάλληλη καταπολέμηση σε αυτές τις περιοχές είναι σημαντική για την πρόληψη των προαναφερόμενων ανησυχιών για τη δημόσια υγεία, καθώς τα αυγά και οι προνύμφες μπορούν να εξαπλωθούν σε άλλες τοποθεσίες. Συνεπώς, η αίτηση που αναφέρεται στην αιτιολογική σκέψη 3 υπολογίστηκε με βάση το επιχείρημα ότι η εφαρμογή του VectoMaxFG, που αποτελεί σύνθεση υπό μορφή κόκκων, σε συνδυασμό με το VectoBacWG είναι ουσιαστικής σημασίας για την αποτελεσματική καταπολέμηση της ανάπτυξης προνυμφών κουνουπιών.
            
         
               (7)
            
            
               Καθώς η έλλειψη κατάλληλης καταπολέμησης για τις προνύμφες κουνουπιών που δεν μπορούν να αντιμετωπιστούν με άλλα μέσα ενδέχεται να έχει ως αποτέλεσμα κίνδυνο για τη δημόσια υγεία, είναι σκόπιμο να επιτραπεί στις Κάτω Χώρες να παρατείνουν τα μέτρα υπό ορισμένες προϋποθέσεις.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι Κάτω Χώρες μπορούν να παρατείνουν για χρονικό διάστημα που δεν υπερβαίνει τις 550 ημέρες τα μέτρα για τη διάθεση στην αγορά και τη χρήση του βιοκτόνου VectoMaxFG για την καταπολέμηση των κουνουπιών-φορέων από πιστοποιημένους χρήστες και υπό την επίβλεψη της αρμόδιας αρχής.
   Άρθρο 2
   Η παρούσα απόφαση απευθύνεται στο Βασίλειο των Κάτω Χωρών.
   
      Βρυξέλλες, 20 Απριλίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 167 της 27.6.2012, σ. 1.
   
      (2)  Εκτελεστική απόφαση (ΕΕ) 2016/714 της Επιτροπής, της 11ης Μαΐου 2016, για την παράταση των μέτρων που έλαβαν οι Κάτω Χώρες σχετικά με τη διάθεση στην αγορά και τη χρήση των βιοκτόνων VectoBacWG και Aqua-K-Othrine σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (ΕΕ L 125 της 13.5.2016, σ. 14).